《寄题阁皂陈元礼苍玉轩》
宋代·曾丰

道山飞落江之濒，山中草木海上春。
鸿蒙盘成碧树势，沆瀣蒸出琼芝津。
辟尘有许犹未惬，更著千百青嶙峋。
两三也足况千百，后土不自珍其珍。
人坤受质外负直，与乾同体中含纯。
表里洒然相肖似，亭亭物外佳主人。
鸣佩琅琅夜步斗，握圭挺挺晨朝真。
音韵危梢压霰砉，威仪峻节排风竣。
卷班归洞门不钥，世间望之自逡巡。
辽城翛翛鹤有道，葛陂矫矫龙何神。
主人与客俱变化，同为玉皇案头臣。
犹余栖凤未仙去，不有冥鸿孰情亲。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。